Statistiek wys afname in skietgeweld in Kaapstad | Maroela Media
Soldate van die SANW kom in Blikkiesdorp Delft aan (19 Julie 2019) (Foto: Ayanda Ndamane/African News Agency/ANA)
Die getal moorde in die Kaapse metropool die afgelope naweek het 'n effense afname getoon van 46 die vorige naweek tot 41.
Alan Winde, premier van die Wes-Kaap, het in 'n verklaring gesê die getal moorde weens skietery het 'n groot afname getoon in vergelyking met die afgelope 10 naweke. Van die 41 moorde was 16 weens vuurwapengeweld, 19 was mesaanvalle en ses weens ander omstandighede. "Die getal moorde is egter nog ongelooflik hoog. Ons het 'n merkbare afname gesien in die getal moorde weens vuurwapengeweld, wat in 10 naweke op sy laagste was."
In die naweek voor die Suid-Afrikaanse Nasionale Weermag (SANW) ontplooi is, is 33 persone doodgeskiet. Altesaam 18 persone is in die eerste naweek doodgeskiet ná die SANW ontplooi is en 21 persone is verlede naweek doodgeskiet.
"Ons bly besorg oor die getal messterftes (19), aangesien dit dui op gevalle van interpersoonlike geweld, wat in sommige gevalle baie moeilik is om te polisieer en te voorkom," het Winde bygevoeg.
Vier moorde is oor die naweek in Khayelitsha aangemeld, drie in Harare, vier in Langa, en drie in Gugulethu. Een moord elk is in Manenberg en Mitchell's Plain aangemeld.
"Die SANW is tans in verskeie gebiede in die Wes-Kaap ontplooi as 'n stabiliseringsmag en ek glo ons is besig om die impak van die bykomende voete op die grond te sien. 'n Toename in polisiebedrywighede en bykomende wetstoepassers en buurtwagpogings, sal mettertyd vrug dra wanneer misdadigers en bendelede die druk van sigbare polisiëring, inhegtenisnemings en gemeenskapsgedrewe pogings begin voel."
Albert Fritz, provinsiale LUR vir gemeenskapsveiligheid, het ook die afname in die getal moorde weens vuurwapengeweld verwelkom.
Lede van die publiek word daaraan herinner dat hulle 'n rol kan speel om vuurwapengeweld te verminder, deur die inbelsentrum vir onwettige vuurwapens te kontak by 078 330 9333. 'n Beloning van R10 000 word aangebied vir individue wat akkurate inligting verskaf wat betref die onwettige verspreiding van vuurwapens.
Dis nie die bykomende voete wat die verskil maak nie, dis die die bykomende vuurwapens en slaankrag. Die weermag is opgelei en uitgereik met aanvalsgewere wat enige nugter bendelid na 'n vreedsame oplossing laat soek. Onskuldige mense skiet is glad nie so maklik wanneer hulle terugskiet nie, of soos in die geval, iemand met superieure slaankrag wat namens hulle skiet nie.
Whaaau en skielik is die weermag almal se held, tot premier laat hom om die bos lei. Wat n grap.
Statistieke kan maar lekker verwring word om die "nice" storie te pas. Die situasie is egter geensins beter nie. Die weermag maak geen verskil, aangesien die redes vir bendegeweld nie volledig aangespreek word nie. Politici het geen wil om dinge uit te sorteer nie.
Ek sien hulle se daar is nou n toename in messteek moorde so wat nou
Die teeede week na die ontplooiing was daar n toename so wat se dit. Die nuutjie is verby en die bendes het ander maniere gekry. Messteek? Nou moet ons maar ninjas ontplooi.